《偈颂十八首 其八》
宋代·释广闻

天生有大福德人，与佛同时同现瑞。是知心与佛心同，母仪天下同化育。

如春及物春无迹，如月印水月无痕。天人中来道机熟，应身摩耶显慈力。

与天同寿福元元，万年密赞无为治。山林演此无为法，是亦名为报恩者。

作者简介：释广闻（一一八九～一二六三），赐名佛智，号偃溪，俗姓林，侯官（今福建福州）人。年十五从智隆于宛陵光孝寺。十八受具戒。八年，住育王山广利禅寺。十一年，住净慈报恩光孝禅寺。宝祐二年（一二五四），住景德灵隐禅寺。四年，住径山兴圣万寿禅寺。景定四年卒，年七十五。为南岳下十八世，浙翁琰法嗣。有《偃溪广闻禅师语录》，收入《续藏经》。事见《语录》及所附林希逸撰《塔铭》。　释广闻诗，以辑自《语录》者及其中单编之诗依原卷次编为两卷。